AIT ตั้งเป้ารายได้ปี 59 โตไม่น้อยกว่า 10% มีงานในมือ 2.7 พันลบ.
AIT ตั้งเป้ารายได้ปี 59 โตไม่น้อยกว่า 10% มีงานในมือ 2.7 พันลบ.
17 ก.พ. 2559

นายศิริพงษ์ อุ่นทรพันธุ์ ประธานคณะกรรมการบริหารและกรรมการผู้จัดการใหญ่ บริษัท แอ็ดวานซ์ อินฟอร์เมชั่นเทคโนโลยี จำกัด (มหาชน) หรือ AIT เปิดเผยว่า ทิศทางอุตสาหกรรมเทคโนโลยีสารสนเทศและการสื่อสารปี 59 มีแนวโน้มที่ดีขึ้นหลังรัฐบาลมีนโยบายที่ชัดเจนต่อการขับเคลื่อนนโยบายเศรษฐกิจดิจิทัล หลังเห็นชอบแผนแม่บทร่างแผนพัฒนาดิจิทัลเพื่อเศรษฐกิจและสังคมที่จะผลักดันให้มีผลบังคับใช้ในเดือนมีนาคมนี้ โดยต้องการพัฒนาโครงสร้างพื้นฐานดิจิทัลของประเทศให้มีประสิทธิภาพส่งผลดีต่อการลงทุนด้านโครงสร้างพื้นฐานเทคโนโลยีสารสนเทศและการสื่อสารของประเทศเพิ่มขึ้น
โดยเฉพาะหน่วยงานรัฐวิสาหกิจและภาคเอกชนที่คาดว่าจะเพิ่มงบลงทุนระบบไอทีเพิ่มเติมจึงเป็นโอกาสของ AIT ที่จะเข้าร่วมแข่งขันเพื่อเพิ่มมูลค่างานในมือที่จะทยอยส่งมอบให้มากขึ้น
สำหรับมูลค่างานที่อยู่ระหว่างการรอรับรู้รายได้ (Backlog) ของ AIT ณ 10 กุมภาพันธ์ 2559 มีทั้งสิ้น 2,724 ล้านบาท ซึ่งมูลค่างานที่เหลือจะทยอยรับรู้รายได้ในปีนี้เป็นส่วนใหญ่
สำหรับผลการดำเนินงานปี 58 งบเฉพาะกิจการบริษัทฯ มีรายได้ 5,134 ล้านบาท และกำไรสุทธิ 523 ล้านบาท โดยผลการดำเนินงานที่ลดลงเมื่อเทียบกับปี 57 เป็นผลมาจากการเปลี่ยนแปลงและความไม่ชัดเจนในแผนกระตุ้นเศรษฐกิจของรัฐบาล ทำให้เกิดการชะลอลงทุน
โครงการต่างๆของภาครัฐ ประกอบกับภาวะเศรษฐกิจโลกรวมทั้งไทยที่ชะลอตัวลงทำให้ภาคเอกชนลดรายจ่ายและชะลอการลงทุนด้านระบบไอทีออกไป
ส่วนภาพรวมผลการดำเนินงานเฉพาะงบกิจการในไตรมาส 4/58 บริษัทฯ มีรายได้ 1,433 ล้านบาท เพิ่มขึ้น 29% เมื่อเทียบกับช่วงเดียวกันของปีก่อนแต่มีกำไรสุทธิ 115 ล้านบาท ลดลง 3% เทียบกับช่วงเดียวกันของปีที่ผ่านมา
อย่างไรก็ตาม แม้ภาพรวมผลการดำเนินงานในปีนี้จะลดลง แต่ AIT ยังคงยึดนโยบายการจ่ายเงินปันผลปีละ 2 ครั้ง โดยไม่น้อยกว่าร้อยละ 40 ของกำไรสุทธิเพื่อตอบแทนผู้ถือหุ้น ดังนั้นที่ประชุมคณะกรรมการบริษัทฯ มีมติจ่ายเงินปันผลในอัตราหุ้นละ 1.50 บาท ซึ่งเมื่อรวมกับเงินปันผลระหว่างกาลในอัตราหุ้นละ 0.55 บาท เท่ากับบริษัทฯ จ่ายเงินปันผลรวมทั้งปี 2558 ในอัตราหุ้นละ 2.05 บาท โดยบริษัทฯ กำหนดปิดสมุดทะเบียนพักการโอนหุ้นเพื่อสิทธิรับเงินปันผลในวันที่ 25 เดือนเมษายน ขึ้นเครื่องหมาย XD วันที่ 20 เดือน เมษายน 2559 และจ่ายเงินปันผลในวันที่ 6 พฤษภาคม 2559
 
               